Title: P r e d k l a d a c i a s p r á v a
Author: igajdosik
Last saved by: spano
Company: MFSR

Predkladacia správa

Materiál “Návrh postupu vysporiadania spotrebnej dane za zásoby minerálnych olejov skladovaných Správou štátnych hmotných rezerv SR v zmysle zákona č. 239/2001 Z.z. o spotrebnej dani z minerálnych olejov v znení neskorších predpisov“ predkladá podpredseda vlády a minister financií s cieľom finančne zabezpečiť vysporiadanie daňového záväzku Správy štátnych hmotných rezerv SR (ďalej len „Správa“) voči Colnému úradu Bratislava.

	Postupné technické dovybavenie skladov pre skladovanie zásob Správy v spojitosti so zákonom č. 239/2001 Z. z o spotrebnej dani z minerálnych olejov je spojené so značným finančným zaťažením pre štát, resp. štátny rozpočet a časovou náročnosťou pre zladenie technických úprav. 

V septembri 2001 Správa rokovala so skladovateľom – Slovnaft a. s.  o  zriadení daňových skladov pre skladovanie zásob štátnych hmotných rezerv (ďalej len ŠHR) v súvislosti s nadobudnutím účinnosti zákona č. 239/2001 Z. z. o spotrebnej dani z minerálnych olejov. Slovnaft a. s. oznámil, že si zriadi vlastné daňové sklady  a odmietol úpravu daňových skladov pre skladovanie zásob ŠHR vykonať na vlastné náklady. Ich úpravu bol ochotný realizovať iba v prípade finančného krytia zo strany Správy. 

Zároveň bola podaná žiadosť na Úrad pre normalizáciu, metrológiu a skúšobníctvo o výnimku na používanie určeného meradla v daňových skladoch Správy (meranie výšky hladiny v skladovacích nádržiach) a na príslušné colné orgány bola podaná žiadosť na povolenie prevádzkovať daňové sklady Správy.

Dňa 26. 9. 2002 Úrad pre normalizáciu, metrológiu a skúšobníctvo SR vo veci daňových skladov Správy vydal Rozhodnutie č. 94/2002  o udelení výnimky z používania určených meradiel v daňových skladoch, s platnosťou do konca roka 2003, ktoré bolo okamžite doručené príslušným colným orgánom. Dňa 30. 10. 2002 bolo vydané rozhodnutie Colného riaditeľstva SR prevádzkovať len časť skladovacích kapacít Správy ako daňové sklady. Až na základe ďalších rokovaní s Colným riaditeľstvom SR bolo dňa 6. 12. 2002 vydané rozhodnutie prevádzkovať Správe daňové sklady v požadovanom rozsahu.
 
	Dňa 12. februára 2003 bol doručený Správe list Colného úradu Bratislava, ktorý žiada vysporiadať spotrebnú daň za skladované zásoby minerálnych olejov od 1. októbra 2002. Po vykonaní opätovného preskúmania výšky, resp. rozsahu daňovej povinnosti za rozhodné obdobie, v spolupráci s uvedeným colným úradom, Správa dňa 25. 6. 2003 oznámila Ministerstvu financií SR definitívnu výšku istiny /daňová povinnosť/, ktorá  predstavuje sumu 2 531 030 133,- Sk.

S prihliadnutím na uvedené zásadné skutočnosti a objem predmetných daňových povinností Správy vyplývajúcich z platnej a účinnej právnej úpravy, ktorý niekoľkonásobne prekračuje rozsah jej disponibilných  zdrojov, je možné túto situáciu bez dopadov na štátny rozpočet, resp. jeho schodok riešiť len mimoriadnym spôsobom,  vyjadreným  v návrhu uznesenia vlády Slovenskej republiky.